અમદાવાદના ભુયંગદેવ વિસ્તારમાં રહેતા જિગર મશરૃવાલા સંગીત શિક્ષક છે અને તેઓ ૨૩ વર્ષથી જ્યોતિષના અભ્યાસુ રહ્યા છે. જ્યોતિષ વિશારદ જિગરભાઈ કહે છે, ‘મંગળવાળી વ્યક્તિનો મંગળવાળી વ્યક્તિ સાથે મેળાપ કરાવવાનું કારણ, જેમ લોખંડથી લોખંડ કપાય તેમ એક મંગળની ઊર્જાને બીજા મંગળની ઊર્જા સમજી શકે છે. એક ઉશ્કેરાય એટલે બીજો સચેત થઈ જાય છે અને સ્વીકારી લે છે કે હું પણ ક્યારેક આવો જ ઉશ્કેરાટ અનુભવું છું. લગ્નજીવનમાં આ માટે જ મંગળ સામે મંગળની પસંદગી કરવામાં આવે છે. માંગલિક લોકો નોન-માંગલિક લોકો સાથે સંકલન નથી સાધી શકતા. કેમ કે માંગલિકની સરખામણીએ નોન-માંગલિકમાં સાહસ કરવાની વૃત્તિઓનો ઘણો અભાવ હોય છે. માંગલિકો વિચાર્યા વગરનું માની ન શકાય તેવું સાહસ કરી શકે છે જ્યારે બિન-માંગલિક કોઈ સાહસ કરતા પહેલાં પચ્ચીસ તર્કો લગાવશે. બંને વચ્ચેનો આ પ્રમુખ તફાવત છે. એટલા માટે જ મંગળવાળાની પ્રગતિ સતત નહીં, પણ આકસ્મિક હોય છે. આ લોકોને ખતરનાક એટલા માટે કહેવામાં આવે છે કે તેમને યોગ્ય માર્ગદર્શન કરનારા ન મળે અને ભટકાવનારા મળી જાય તો મંગળવાળા ડોન બની જાય, ખૂન-ખરાબા કરનારા બની જાય છે. મંગળવાળાની ઊર્જા એવી છે કે તેને કોઈ એક વ્યક્તિ ઉપર વિશ્વાસ આવી જાય તો પછી તે વ્યક્તિ ખોટી હોય તો પણ તેની પડખે ઊભી રહેશે. આનો અર્થ એ હરગિજ નથી કે માત્ર મંગળવાળા જ ઊર્જાવાન હોય છે, દરેકની કુંડળીમાં ક્યાંક ‘ને ક્યાંક મંગળ બેઠો જ હોય છે.’